

**ΑΠΟΛΟΓΙΣΜΟΣ ΠΕΠΡΑΓΜΕΝΩΝ**

**ΙΑΝΟΥΑΡΙΟΥ – ΦΕΒΡΟΥΑΡΙΟΥ - ΜΑΡΤΙΟΥ 2025**

**Φάνης Χ. Σπανός**

**Περιφερειάρχης Στερεάς Ελλάδας**

**Γεν. Γραμματέας ΕΝΠΕ**

* **ΘΕΣΜΙΚΑ – ΟΙΚΟΝΟΜΙΚΑ**
* **ΕΡΓΑ – ΜΕΛΕΤΕΣ & ΔΡΑΣΕΙΣ ΠΟΥ ΟΛΟΚΛΗΡΩΘΗΚΑΝ**
* **ΕΡΓΑ & ΔΡΑΣΕΙΣ ΠΟΥ ΞΕΚΙΝΟΥΝ**
* **ΕΡΓΑ & ΔΡΑΣΕΙΣ ΠΟΥ ΧΡΗΜΑΤΟΔΟΤΗΘΗΚΑΝ**

 **ΚΑΙ ΒΑΙΝΟΥΝ ΠΡΟΣ ΥΛΟΠΟΙΗΣΗ**

* **ΥΓΕΙΑ - ΚΟΙΝΩΝΙΚΗ ΜΕΡΙΜΝΑ**
* **ΠΡΩΤΟΓΕΝΗΣ ΤΟΜΕΑΣ**
* **ΑΡΩΓΗ - ΑΠΟΚΑΤΑΣΤΑΣΕΙΣ**
* **ΕΠΙΧΕΙΡΗΜΑΤΙΚΟΤΗΤΑ** **- ΨΗΦΙΑΚΗ ΔΙΑΚΥΒΕΡΝΗΣΗ**
* **ΤΟΥΡΙΣΜΟΣ**
* **ΠΑΙΔΕΙΑ - ΑΘΛΗΤΙΣΜΟΣ - ΠΟΛΙΤΙΣΜΟΣ**
* **ΠΕΡΙΒΑΛΛΟΝ - ΠΟΛΙΤΙΚΗ ΠΡΟΣΤΑΣΙΑ**
* **ΘΕΣΜΙΚΑ - ΟΙΚΟΝΟΜΙΚΑ**
* Ο Περιφερειάρχης Στερεάς Ελλάδας Φάνης Σπανός είχε συναντήσεις με:
* Τον **Υφυπουργό παρά τω Πρωθυπουργό Θανάση Κοντογεώργη** και τον Αν. **Υπουργό Οικονομικών Νίκο Παπαθανάση** για τις προοπτικές χρηματοδότησης έργων, όπως το Διοικητήριο Λαμίας και η παράκαμψη Βασιλικού.
* Τον **Υπουργό Εσωτερικών Θεόδωρο Λιβάνιο** και τον **Αν. Υπουργό Οικονομικών Νίκο Παπαθανάση** για θέματα αρμοδιοτήτων και οικονομικών του β´ βαθμού τοπικής αυτοδιοίκησης.
* Ειδική συνεδρίαση του Περιφερειακού Συμβουλίου Στερεάς Ελλάδας πραγματοποιήθηκε για τον απολογισμό έργων και δράσεων 2024. Ο Περιφερειάρχης Στερεάς Ελλάδας Φάνης Σπανός παρουσίασε:
* 30 τουλάχιστον σημαντικά έργα που ήδη ολοκληρώθηκαν και πολλά ακόμη εξίσου αναγκαία σε όλες τις Περιφερειακές ενότητες!
* 93 έργα που εντάχθηκαν σε χρηματοδοτικά προγράμματα με συνολικό προϋπολογισμό 75.627.242,85 ευρώ.
* 31 έργα που συμβασιοποιήθηκαν και ξεκινά η κατασκευή τους, συνολικού προϋπολογισμού 34.092.033,74 ευρώ.
* 63 έργα που δημοπρατήθηκαν και οδεύουν προς υλοποίηση, συνολικού προϋπολογισμού 41.535.209,11 ευρώ.
* 33 προγραμματικές συμβάσεις για την υλοποίηση έργων, συνολικού προϋπολογισμού 7.934.730,27 ευρώ.

Αντιπεριφερειάρχες και Εντεταλμένοι Περιφερειακοί Σύμβουλοι κατέθεσαν επίσης αναλυτικό απολογισμό έργων και δράσεων ανά χαρτοφυλάκιο.

* Ο Περιφερειάρχης Στερεάς Ελλάδας Φάνης Σπανός συναντήθηκε με τον **Αντιπρόεδρο της Ευρωπαϊκής Επιτροπής Συνοχής και Μεταρρυθμίσεων, Raffaele Fitto**, στο πλαίσιο ειδικής εκδήλωσης που πραγματοποιήθηκε στο Ζάππειο Μέγαρο. Ο Περιφερειάρχης αναφέρθηκε στα κριτήρια καθορισμού του ύψους των περιφερειακών προγραμμάτων, που πρέπει να εμπλουτιστούν περαιτέρω και να μην περιορίζονται στον πληθυσμό και το κατά κεφαλήν ΑΕΠ. Επίσης, τόνισε την ανάγκη να επικεντρωθούν τα ευρωπαϊκά προγράμματα σε έργα και δράσεις για:
* Ύδρευση, άρδευση και αντιπλημμυρική προστασία.
* Αντιμετώπιση του δημογραφικού προβλήματος, ώστε να κρατήσουμε τα παιδιά μας στον τόπο τους και ως χώρα και ως Περιφέρειες στις πόλεις και τα χωριά μας!
* Η Διεύθυνση Προγραμματισμού της Περιφέρειας Στερεάς Ελλάδας φιλοξένησε στην Αράχωβα την **3η Έκτακτη Συνάντηση Υπηρεσιών Διαχείρισης Περιφερειακών Προγραμμάτων του Εθνικού Προγράμματος Ανάπτυξης**. Στο πλαίσιο της συνάντησης, ο Περιφερειάρχης Στερεάς Ελλάδας Φάνης Σπανός κατέθεσε προτάσεις για την περαιτέρω βελτίωση του προγράμματος, όπως:
* Θέσπιση ετησίου αρχικού ορίου πληρωμών τουλάχιστον στο 1/5 του συνολικού προγράμματος κάθε Περιφέρειας, δίχως να συνυπολογίζονται πόροι για έργα αντιμετώπισης φυσικών καταστροφών, αναθεωρήσεις και άλλα απρόβλεπτα.
* Δυνατότητα αυτόματης υπερδέσμευσης για συμπληρωματικές συμβάσεις και αναθεωρήσεις.
* Μέριμνα για την άμεση δυνατότητα προεντάξεων ενόψει του νέου ΕΠΑ.
* Συμπερίληψη έργων συντήρησης δρόμων και ρεμάτων στα νέα ΠΠΑ.
* Ο Περιφερειάρχης Στερεάς Ελλάδας και Γενικός Γραμματέας της Ένωσης Περιφερειών Ελλάδας Φάνης Σπανός συμμετείχε στην **48η Σύνοδο της Ολομέλειας του Κογκρέσου Τοπικών και Περιφερειακών Αρχών του Συμβουλίου της Ευρώπης**, ως επικεφαλής της Ελληνικής Αντιπροσωπείας. Ο Περιφερειάρχης παρουσίασε την ειδική διαδικασία ποιοτικού ελέγχου, την οποία ξεκινά να εφαρμόζει πλέον σε όλα τα έργα η Περιφέρεια Στερεάς Ελλάδας με στόχο την υψηλή ποιότητα κατασκευής και την οικονομική διαφάνεια. Επίσης, ορίστηκε εισηγητής για το θέμα της διάβρωσης των ακτών. Οι εργασίες της 48ης Συνόδου της Ολομέλειας του Κογκρέσου Τοπικών και Περιφερειακών Αρχών του Συμβουλίου της Ευρώπης ολοκληρώθηκαν με τη λήψη -με ευρύτατη πλειοψηφία- απόφασης ενάντια στην καθαίρεση του Δημάρχου Κωνσταντινούπολης Εκρέμ Ιμάμογλου και πλήθους άλλων αυτοδιοικητικών.
* Το Περιφερειακό Συμβούλιο Στερεάς Ελλάδας προχώρησε κατά πλειοψηφία στην έκδοση ψηφισμάτων:
* **Για τη δεύτερη θλιβερή επέτειο του δυστυχήματος των Τεμπών**, με το οποίο:
* Συμπαρίσταται σε όλους όσοι δικαίως αξιώνουν ξεκάθαρες απαντήσεις από την Ελληνική Δικαιοσύνη για τα αίτια και τις ευθύνες του τραγικού δυστυχήματος.
* Δηλώνει την απόλυτη στήριξη και συμπαράστασή του στον αγώνα που δίνουν με αξιοπρέπεια οι οικογένειες των θυμάτων των Τεμπών.
* **Στήριξης αιτημάτων των αγροτών της Π.Ε. Φθιώτιδας**, όπως η λήψη άμεσων μέτρων σε επίπεδο Υπουργείου Περιβάλλοντος και Δασικών υπηρεσιών Φθιώτιδας για τον περιορισμό των λύκων, η ισότιμη αποζημίωση των κτηνοτρόφων της Λοκρίδας για τις ζημιές από την ευλογιά, η ταχεία ολοκλήρωση των διαδικασιών προσλήψεων των 15 εγκεκριμένων θέσεων Κτηνιάτρων στην Περιφέρεια Στερεάς Ελλάδας και οι αποζημιώσεις για λογαριασμό των αρουραιόπληκτων παραγωγών.
* **Υπέρ των δίκαιων αιτημάτων αγροτών της Κωπαΐδας,** ενώ παράλληλα η Περιφερειακή Αρχή ανέλαβε τη δέσμευση να έχει εξασφαλιστεί (πριν ξεκινήσει η αρδευτική περίοδος) παροχή αρδευτικού νερού μεγαλύτερη των 18.000 κυβικών την ώρα με πλωτή άντληση προς τα χερσαία αντλιοστάσια της Υλίκης.
* Ολοκληρώθηκαν οι διαδικασίες και -για πρώτη φορά από τη σύσταση της Περιφέρειας Στερεάς Ελλάδας- **ανέλαβαν καθήκοντα οι 6 νέοι Γενικοί Διευθυντές**, οι οποίοι κρίθηκαν με βάση τα εκπαιδευτικά τους προσόντα, την εργασιακή τους εμπειρία και την προϋπηρεσία τους σε θέσεις ευθύνης. Η διαδικασία ολοκληρώθηκε με τη διενέργεια δομημένης συνέντευξης, η οποία πραγματοποιήθηκε στο Ανώτατο Συμβούλιο Επιλογής Προσωπικού.
* **ΕΡΓΑ** **– ΜΕΛΕΤΕΣ & ΔΡΑΣΕΙΣ ΠΟΥ ΟΛΟΚΛΗΡΩΘΗΚΑΝ**
* Ολοκληρώθηκε το φυσικό αντικείμενο του έργου με τίτλο: **«ΑΠΟΠΕΡΑΤΩΣΗ ΥΠΟΓΕΙΟΥ ΧΩΡΟΥ Π.Π.Ι. ΣΚΥΡΟΥ»**. Πρόκειται για έργο αρχικού προϋπολογισμού 322.400 ευρώ (με ΦΠΑ) και συμβατικής δαπάνης 280.479,60 ευρώ. Το φυσικό αντικείμενο του έργου αφορούσε την αποπεράτωση του υπογείου χώρου του Πολυδύναμου Περιφερειακού Ιατρείου Σκύρου, ώστε να μπορέσει να λειτουργήσει πλήρως με τις βοηθητικές χρήσεις που αναπτύσσονται στον υπόγειο χώρο.
* Ολοκληρώθηκε η εγκατάσταση συνθετικού χλοοτάπητα στο Ενωσιακό Γήπεδο της Ε.Π.Σ. Εύβοιας. Το έργο με τίτλο: **«ΠΡΟΜΗΘΕΙΑ ΚΑΙ ΤΟΠΟΘΕΤΗΣΗ ΣΥΝΘΕΤΙΚΟΥ ΧΛΟΟΤΑΠΗΤΑ ΣΤΟ ΕΝΩΣΙΑΚΟ ΓΗΠΕΔΟ Ε.Π.Σ. ΕΥΒΟΙΑΣ»** αρχικού προϋπολογισμού ύψους 367.128 ευρώ, υλοποιήθηκε κατόπιν προγραμματικής σύμβασης, την οποία συνυπέγραψαν ο Περιφερειάρχης Στερεάς Ελλάδας Φάνης Σπανός και ο Πρόεδρος της ΕΠΣ Εύβοιας Ιωάννης Ρέτσας.
* Η Περιφέρεια Στερεάς Ελλάδας γνωμοδότησε ομόφωνα και θετικά -κατά την 2η τακτική συνεδρίαση της Επιτροπής Περιβάλλοντος και Χωρικού Σχεδιασμού- επί της Μελέτης Περιβαλλοντικών Επιπτώσεων (ΜΠΕ) του έργου: **«****Οδικός άξονας Λαμία-Καρπενήσι-Αγρίνιο, τμήμα: σύνδεση πέρατος παράκαμψης Μακρακώμης - ανατολικού μετώπου σήραγγας Τυμφρηστού».**
* **ΕΡΓΑ & ΔΡΑΣΕΙΣ ΠΟΥ ΞΕΚΙΝΟΥΝ**

**(ΥΠΟΓΡΑΦΗ ΣΥΜΒΑΣΕΩΝ ΚΑΤΑΣΚΕΥΗΣ)**

* **«ΤΕΧΝΙΚΑ – ΑΣΦΑΛΤΟΣΤΡΩΣΕΙΣ ΟΔΙΚΟΥ ΔΙΚΤΥΟΥ ΔΗΜΟΥ ΚΑΡΠΕΝΗΣΙΟΥ»** και με αρχικό προϋπολογισμό ύψους **500.000** ευρώ. Φυσικό αντικείμενο του έργου είναι η συντήρηση – ανακατασκευή – ασφαλτόστρωση τμημάτων του οδικού δικτύου στα όρια του Δήμου Καρπενησίου. Συγκεκριμένα, πρόκειται να πραγματοποιηθούν εργασίες ασφαλτοστρώσεων συνολικού μήκους περίπου 7.400m.
* **«ΣΥΝΤΗΡΗΣΗ – ΑΠΟΚΑΤΑΣΤΑΣΗ ΤΕΧΝΙΚΩΝ ΕΡΓΩΝ ΚΑΙ ΚΑΘΑΡΙΣΜΟΣ ΡΕΜΑΤΩΝ ΔΗΜΟΥ ΛΟΚΡΩΝ»** συνολικού προϋπολογισμού **74.400** ευρώ. Εκτελέστηκαν ήδη εργασίες καθαρισμού ρεμάτων στην περιοχή του Δήμου Λοκρών. Πρόκειται να εκτελεστούν εργασίες και στα ρέματα των Τ.Κ. Αταλάντης, Μεγαπλάτανου, Λιβανατών και Αρκίτσας για την αντιπλημμυρική προστασία των παρόχθιων αστικών και αγροτικών περιοχών.
* **Έργο οδοκαθαρισμού στα όρια της Π.Ε. Φωκίδας,** με αρχικό προϋπολογισμό ύψους **200.000** ευρώ, το οποίο χρηματοδοτήθηκε και δημοπρατήθηκε από την Περιφέρεια Στερεάς Ελλάδας. Σκοπός αυτών των εργασιών είναι η απομάκρυνση της εύφλεκτης βιομάζας και άλλων επικίνδυνων υλικών που μπορεί να συμβάλλουν στην εκδήλωση πυρκαγιών λόγω των υψηλών θερμοκρασιών που παρατηρούνται κατά τους θερινούς μήνες. Η συνολική έκταση που θα καλυφθεί ανέρχεται σε **800 στρέμματα**, που αντιστοιχούν σε περίπου 200 χιλιόμετρα οδικού δικτύου, περιλαμβάνοντας και τις δύο πλευρές των δρόμων.
* **«ΑΝΑΒΑΘΜΙΣΗ ΠΕΡΙΒΑΛΛΟΝΤΟΣ ΧΩΡΟΥ ΚΑΙ ΕΠΕΜΒΑΣΕΙΣ ΜΟΝΩΣΕΩΝ ΜΟΥΣΙΚΟΥ ΣΧΟΛΕΙΟΥ ΛΑΜΙΑΣ»**, αρχικού προϋπολογισμού **63.227,64** ευρώ. Πρόκειται για έργο, το οποίο εντάχθηκε στο Τεχνικό Πρόγραμμα με απόφαση του Περιφερειακού Συμβουλίου Στερεάς Ελλάδας. Μπαίνει πλέον στο στάδιο της υλοποίησης, προκειμένου να καλυφθούν ανάγκες του Σχολείου. Εκτός από τις εργασίες μόνωσης του κτηρίου και αναβάθμισης του περιβάλλοντος χώρου, η Περιφέρεια Στερεάς Ελλάδας ενέκρινε και ενέταξε στο Τεχνικό Πρόγραμμα 2025 δαπάνη ύψους **35.000 ευρώ για την προμήθεια μουσικών οργάνων**, που θα διατεθούν στο Μουσικό Σχολείο Λαμίας.
* Ξεκίνησαν και βαίνουν προς ολοκλήρωση οι εργασίες στην περίφραξη του Γενικού Νοσοκομείου Κύμης, μετά την υπογραφή της σύμβασης κατασκευής του έργου **«ΕΠΙΣΚΕΥΗ ΤΟΙΧΙΟΥ ΑΝΤΙΣΤΗΡΙΞΗΣ ΣΤΟ ΔΥΤΙΚΟ ΟΡΙΟ ΤΗΣ ΠΕΡΙΦΡΑΞΗΣ ΤΟΥ ΝΟΣΟΚΟΜΕΙΟΥ ΚΥΜΗΣ»**, προϋπολογισμού **100.000** ευρώ, που χρηματοδότησε και δημοπράτησε η Περιφέρεια Στερεάς Ελλάδας.
* **«Ασφαλτόστρωση οδικού δικτύου από ρέμα Αρβανίτη Αγίας Βλαχέρνας έως διασταύρωση με επαρχιακή οδό Αγαλιανού – Σαρκίνης»**, αρχικού προϋπολογισμού 1.100.000 ευρώ. Πρόκειται για έργο στο οποίο είχε γίνει διακοπή εργασιών και η Περιφέρεια Στερεάς Ελλάδας αποφάσισε να προσχωρήσει σε διάλυση της εργολαβίας και στην υπογραφή νέας σύμβασης κατασκευής με τον δεύτερο μειοδότη του αρχικού διαγωνισμού. Φυσικό αντικείμενο του έργου, με τη συμβατική δαπάνη να ανέρχεται πλέον σε 470.000 ευρώ, είναι μια σειρά διαπλατύνσεων και ασφαλτοστρώσεων, η κατασκευή τεχνικών, καθώς και η τοποθέτηση στηθαίων ασφαλείας και πινακίδων σήμανσης στο οδικό δίκτυο Αγία Βλαχέρνα έως όρια Νομού Αιτωλοακαρνανίας.
* **«ΣΥΝΤΗΡΗΣΗ ΑΠΟΚΑΤΑΣΤΑΣΗ ΤΕΧΝΙΚΩΝ ΕΡΓΩΝ ΚΑΙ ΚΑΘΑΡΙΣΜΟΣ ΡΕΜΑΤΩΝ ΚΑΙ ΠΟΤΑΜΩΝ ΠΕ ΦΩΚΙΔΑΣ»**, αρχικού προϋπολογισμού ύψους 300.000 ευρώ. Φυσικό αντικείμενο του έργου είναι η εκτέλεση εργασιών στον ποταμό Μόρνο και στους χειμάρρους Μανδήλω, Καρουτιανόρεμα, Τσερλής, Σωρροί Τριζονίων, Γρανιτσόρεμα, Κόκκινος και Λευκαδιτίου με την παράλληλη αποκατάσταση υπαρχόντων τεχνικών που έχουν υποστεί βλάβες, από τις έντονες βροχοπτώσεις.
* **ΕΡΓΑ & ΔΡΑΣΕΙΣ ΠΟΥ ΧΡΗΜΑΤΟΔΟΤΗΘΗΚΑΝ**

**ΚΑΙ ΒΑΙΝΟΥΝ ΠΡΟΣ ΥΛΟΠΟΙΗΣΗ**

Ο Περιφερειάρχης Στερεάς Ελλάδας Φάνης Σπανός υπέγραψε αποφάσεις ένταξης των ακόλουθων έργων ή δράσεων:

* **«ΑΠΟΠΕΡΑΤΩΣΗ ΕΓΚΑΤΑΣΤΑΣΕΩΝ ΚΑΙ ΔΙΑΜΟΡΦΩΣΗ ΠΕΡΙΒΑΛΛΟΝΤΟΣ ΧΩΡΟΥ ΣΤΟ ΚΛΕΙΣΤΟ ΚΟΛΥΜΒΗΤΗΡΙΟ ΛΑΜΙΑΣ»** στο «ΠΠΑ ΠΕΡΙΦΕΡΕΙΑΣ ΣΤΕΡΕΑΣ ΕΛΛΑΔΑΣ 2021-2025» και στον Άξονα Προτεραιότητας: «Υποδομές στον τομέα του αθλητισμού». Το έργο χρηματοδοτείται από το Εθνικό Πρόγραμμα Ανάπτυξης (ΕΠΑ). Δικαιούχος του έργου είναι ο Δήμος Λαμιέων και η συνολική δημόσια δαπάνη ανέρχεται σε **4.000.000** ευρώ.
* **«ΣΥΝΤΗΡΗΣΗ ΟΔΙΚΟΥ ΔΙΚΤΥΟΥ Π.Ε. ΦΘΙΩΤΙΔΑΣ – Α’ ΦΑΣΗ» στο «ΠΠΑ ΠΕΡΙΦΕΡΕΙΑΣ ΣΤΕΡΕΑΣ ΕΛΛΑΔΑΣ 2021-2025»** και συγκεκριμένα στον Άξονα Προτεραιότητας: «Οδική ασφάλεια». Εκτός από τις εργασίες ανακατασκευής τμημάτων του οδικού δικτύου, προβλέπονται εργασίες αποκατάστασης σε τεχνικά που θα υποδειχθούν από τις υπηρεσίες, αλλά και η εκτέλεση εργασιών σήμανσης. Το έργο χρηματοδοτείται από το Εθνικό Πρόγραμμα Ανάπτυξης (ΕΠΑ). Η επιλέξιμη δημόσια δαπάνη ανέρχεται σε **3.000.000** ευρώ και καλύπτει πλήρως τον αρχικό προϋπολογισμό του έργου.
* **«Ενεργειακή αναβάθμιση κτηρίου της Διεύθυνσης Αστυνομίας Ευρυτανίας»** στο Πρόγραμμα «ΣΤΕΡΕΑ ΕΛΛΑΔΑ 2021-2027» και στην Προτεραιότητα: «Διασφάλιση της Περιβαλλοντικής Αειφορίας, Προσαρμογή στην Κλιματική Αλλαγή, Πρόληψη και Διαχείριση Κινδύνων».

Φυσικό αντικείμενο του έργου είναι η ριζική ανακαίνιση του κτηρίου της Διεύθυνσης Αστυνομίας Ευρυτανίας στο Καρπενήσι. Το κτήριο είναι συνολικής ωφέλιμης επιφάνειας 1287,31 τμ. και κατατάσσεται στην ενεργειακή κατηγορία «Δ‘». Μετά την ολοκλήρωση της πράξης αναμένεται να ανέλθει στην κατηγορία «Α+». Η πράξη συγχρηματοδοτείται από το Ευρωπαϊκό Ταμείο Περιφερειακής Ανάπτυξης. Δικαιούχος είναι το Υπουργείο Προστασίας του Πολίτη και η συγχρηματοδοτούμενη δημόσια δαπάνη ανέρχεται σε **1.146.558,79** ευρώ.

* «**ΑΠΟΠΕΡΑΤΩΣΗ ΕΓΚΑΤΑΣΤΑΣΕΩΝ ΚΑΙ ΔΙΑΜΟΡΦΩΣΗ ΠΕΡΙΒΑΛΛΟΝΤΟΣ ΧΩΡΟΥ ΣΤΟ ΚΛΕΙΣΤΟ ΓΥΜΝΑΣΤΗΡΙΟ ΨΑΧΝΩΝ**» στον άξονα προτεραιότητας: «3.13 «Υποδομές στον τομέα του αθλητισμού» του Περιφερειακού Προγράμματος Ανάπτυξης της Περιφέρειας Στερεάς Ελλάδας 2021 – 2025. Είχε προηγηθεί η σχετική πρόσκληση για τη χρηματοδότηση αθλητικών έργων και η υπογραφή προγραμματικής σύμβασης μεταξύ Περιφέρειας Στερεάς Ελλάδας και Δήμου Διρφύων – Μεσσαπίων για την υλοποίηση του συγκεκριμένου έργου αποπεράτωσης, αρχικού προϋπολογισμού ύψους **1.150.000** ευρώ.

Η χρηματοδότηση αφορά στην ολοκλήρωση των εργασιών για την αποπεράτωση του νέου κλειστού γυμναστηρίου Ψαχνών, τη διαμόρφωση του περιβάλλοντος χώρου του νέου κλειστού γυμναστηρίου και την κατασκευή βοηθητικού γηπέδου ποδοσφαίρου με συνθετικό τάπητα.

* **«Ανάδειξη δυτικού τμήματος αρχαίας πόλης Δελφών»** στο Πρόγραμμα «ΣΤΕΡΕΑ ΕΛΛΑΔΑ 2021-2027». Το δυτικό τμήμα της αρχαίας πόλης δεν αποτελεί σήμερα τμήμα του επισκέψιμου χώρου των Δελφών, παρόλο που τα περισσότερα μνημεία σώζονται σε ικανοποιητική κατάσταση διατήρησης. Η υλοποίηση του έργου αποσκοπεί στην προστασία, συντήρηση και ανάδειξη των μνημείων του δυτικού τμήματος και τη διεύρυνση του επισκέψιμου αρχαιολογικού χώρου των Δελφών. Η πράξη συγχρηματοδοτείται από το Ευρωπαϊκό Ταμείο Περιφερειακής Ανάπτυξης. Δικαιούχος είναι η Εφορεία Αρχαιοτήτων Φωκίδας και η συγχρηματοδοτούμενη δημόσια δαπάνη ανέρχεται σε **950.000** ευρώ.
* **«Ενεργειακή Αναβάθμιση Κτηριακού Συγκροτήματος ΠΑ Τανάγρας (114 ΠΜ)»** στο Πρόγραμμα «ΣΤΕΡΕΑ ΕΛΛΑΔΑ 2021-2027». Η πράξη αφορά στην ενεργειακή αναβάθμιση τριών κτηρίων του κτηριακού συγκροτήματος της ΠΑ (Μονάδα 114 ΠΜ) στο στρατόπεδο Τανάγρας Βοιωτίας και ειδικότερα στα κτήρια του Διοικητηρίου, των Ιατρείων και της Λέσχης Αξιωματικών. Δικαιούχος του έργου είναι το Υπουργείο Εθνικής Άμυνας και η συνολική δημόσια δαπάνη ανέρχεται σε 1.543.800 ευρώ.
* **«Ενεργειακή αναβάθμιση κτηρίου Αστυνομικού Τμήματος Δωρίδος της Δ.Α Φωκίδας»** στο Πρόγραμμα «ΣΤΕΡΕΑ ΕΛΛΑΔΑ 2021-2027» και στην Προτεραιότητα: «Διασφάλιση της Περιβαλλοντικής Αειφορίας, Προσαρμογή στην Κλιματική Αλλαγή, Πρόληψη και Διαχείριση Κινδύνων». Η πράξη συγχρηματοδοτείται από το Ευρωπαϊκό Ταμείο Περιφερειακής Ανάπτυξης και δικαιούχος είναι το Υπουργείο Προστασίας του Πολίτη. Η συγχρηματοδοτούμενη δημόσια δαπάνη ανέρχεται σε 217.802,92 ευρώ και καλύπτει πλήρως τον αρχικό προϋπολογισμού του έργου.
* Προχωρά ομαλά η υλοποίηση του πρώτου διαπεριφερειακού έργου της χώρας για την **αποκατάσταση της ιστορικής Γέφυρας του Μόρνου**. Πρόκειται για έργο συνολικού προϋπολογισμού 2,3 εκατ. ευρώ, το οποίο χρηματοδοτείται από το Εθνικό Πρόγραμμα Ανάπτυξης 2021-2025 και ειδικότερα από τα Περιφερειακά Προγράμματα Ανάπτυξης Στερεάς Ελλάδας και Δυτικής Ελλάδας, καθώς οι Περιφέρειες ανέλαβαν κατά το ήμισυ να καλύψουν τη δαπάνη. Μετά την υπογραφή της απαραίτητης προγραμματικής σύμβασης, τον Αύγουστο του 2024:
* Ο Περιφερειάρχης Στερεάς Ελλάδας Φάνης Σπανός υπέγραψε την απόφαση ένταξης του έργου στο «ΠΠΑ ΣΤΕΡΕΑΣ ΕΛΛΑΔΑΣ 2021-2025» με δημόσια δαπάνη ύψους **1.150.000** ευρώ.
* Ο Περιφερειάρχης Δυτικής Ελλάδας Νεκτάριος Φαρμάκης υπέγραψε την απόφαση ένταξης του έργου στο «ΠΠΑ ΔΥΤΙΚΗΣ ΕΛΛΑΔΑΣ 2021-2025» με δημόσια δαπάνη ύψους 1.150.000 ευρώ.
* Ο Περιφερειάρχης Στερεάς Ελλάδας Φάνης Σπανός υπέγραψε πρόσκληση για την υποβολή προτάσεων έργων (πράξεων), προκειμένου να ενταχθούν και να χρηματοδοτηθούν στο πλαίσιο του Προγράμματος: “Στερεά Ελλάδα 2021 – 2027”. Η πρόσκληση στοχεύει στη **χρηματοδότηση των νέων δράσεων - πράξεων της επικαιροποιημένης - συνεχιζόμενης “Στρατηγικής Βιώσιμης Αστικής Ανάπτυξης Δήμου Λαμιέων 2021-2027”** του χωρικού φορέα: Δήμος Λαμιέων - Αναπτυξιακός Οργανισμός “Αμφικτυονίες Α.Ε.”». Η συγχρηματοδοτούμενη δημόσια δαπάνη, που διατίθεται για την ένταξη των νέων πράξεων με την παρούσα πρόσκληση, ανέρχεται σε **14.212.237,91** ευρώ. Επισημαίνεται ότι το συνολικό ύψος της ΣΒΑΑ για τον Δήμο Λαμιέων ανέρχεται σε **20.000.000** ευρώ και χρηματοδοτείται εξ ολοκλήρου από το ΕΣΠΑ της Περιφέρειας Στερεάς Ελλάδας.
* Με απόφαση του Περιφερειάρχη Στερεάς Ελλάδας Φάνη Σπανού εκκίνησε η διαδικασία υποβολής προτάσεων ένταξης έργων στη δράση: **«Κατασκευή οδών για τη βελτίωση της συνδεσιμότητας της ΠΣΤΕ- Νέα έργα»**, του Προγράμματος «ΣΤΕΡΕΑ ΕΛΛΑΔΑ 2021 – 2027». Περιλαμβάνονται παρεμβάσεις κατασκευής νέων οδών ή και αναβάθμισης υφιστάμενων οδικών αξόνων του εθνικού και περιφερειακού οδικού δικτύου της Στερεάς Ελλάδας. Η συγχρηματοδοτούμενη δημόσια δαπάνη που διατίθεται για την ένταξη πράξεων με την παρούσα πρόσκληση ανέρχεται σε **17.700.000** ευρώ. Δυνητικοί δικαιούχοι είναι το Υπουργείο Υποδομών & Μεταφορών και εποπτευόμενοι φορείς του με αρμοδιότητα την Περιφέρεια Στερεάς Ελλάδας.
* Με απόφαση την οποία υπέγραψε η Υπουργός Τουρισμού Όλγα Κεφαλογιάννη εγκρίθηκε η αίτηση ενίσχυσης του επενδυτικού σχεδίου με τίτλο: **«Αναβάθμιση των εγκαταστάσεων του Χιονοδρομικού Κέντρου Καρπενησίου»** με δικαιούχο την «ΑΝΑΠΤΥΞΙΑΚΗ ΦΘΙΩΤΙΔΟΣ ΑΝΩΝΥΜΟΣ ΕΤΑΙΡΕΙΑ ΟΤΑ». Το επενδυτικό σχέδιο υποβλήθηκε από την Περιφέρεια Στερεάς Ελλάδας στο πλαίσιο της δημόσιας πρόσκλησης για την αναβάθμιση των εγκαταστάσεων χιονοδρομικών κέντρων, του Υποέργου 2: “Ορεινός τουρισμός”, της Δράσης: “Τουριστική ανάπτυξη” του Εθνικού Σχεδίου Ανάκαμψης και Ανθεκτικότητας (ΕΣΑΑ), το οποίο υλοποιεί το Υπουργείο Τουρισμού και συγχρηματοδοτείται από την Ευρωπαϊκή Ένωση – NextGeneration EU. Ο προϋπολογισμός του έργου ανέρχεται στο ύψος των 9.900.000 ευρώ και η δημόσια δαπάνη είναι **9.795.181,5** ευρώ!
* Προγραμματική σύμβαση για την υλοποίηση του έργου: «**ΕΠΙΣΚΕΥΗ-ΣΥΝΤΗΡΗΣΗ ΚΤΙΡΙΟΥ ΠΡΩΤΟΔΙΚΕΙΟΥ ΧΑΛΚΙΔΑΣ – ΠΕΡΙΦΕΡΕΙΑΚΗΣ ΕΔΡΑΣ ΚΥΜΗΣ (ΠΡΩΗΝ ΕΙΡΗΝΟΔΙΚΕΙΟ ΚΥΜΗΣ)**» συνυπέγραψαν ο Περιφερειάρχης Στερεάς Ελλάδας Φάνης Σπανός και ο Γενικός Γραμματέας του Υπουργείου Δικαιοσύνης και Πρόεδρος του Ταμείου Χρηματοδότησης Δικαστικών Κτηρίων Πέλοπας Λάσκος. Πρόκειται για έργο προϋπολογισμού δαπάνης **240.000** ευρώ.
* **Εντάχθηκαν στο Τεχνικό Πρόγραμμα 2025** νέα έργα και δράσεις, όπως:
* Υποστήριξη στην εκπόνηση Περιβαλλοντικής Μελέτης Αρδευτικών Υδροληψιών Βοιωτικού Κηφισού.
* Καθαρισμός Βοιωτικού Κηφισού και ποταμού Μέλανα.
* Ηλεκτροφωτισμός οδού προς Νοσοκομείο Θήβας.
* Παραγωγή μουσικό-ακουστικού υλικού ανάδειξης φαινομένου Πορθμού Ευρίπου. Προμήθεια και τοποθέτηση ηχητικής εγκατάστασης στον Πορθμό Ευρίπου.
* Σχεδιασμός Ποδηλατικών διαδρομών στην Π.Ε. Ευρυτανίας.
* Αναγνώριση Κέντρου Ιστορίας Πολιτισμού Ευρυτανίας ως Μουσείου και επέκτασή του.
* Άρση επικινδυνότητας στον οδικό άξονα προς Φτερόλακα – Β΄φάση.
* Παροχή υπηρεσιών Συμβούλου για την προετοιμασία φακέλου στατικής μελέτης Διοικητηρίου Περιφέρειας Στερεάς Ελλάδας.
* Εφαρμογή πιλοτικού προγράμματος προστασίας κοπαδιών από επιθέσεις λύκων (Τοποθέτηση περιλαίμιου φερομόνης).
* Αποκατάσταση οδοστρώματος ΕΠ. ΙΤΕΑ -ΔΕΣΦΙΝΑΣ και Ε.Ο. ΑΜΦΙΣΣΑ-ΔΕΛΦΟΙ- ΙΤΕΑ ΝΑΥΠΑΚΤΟΣ.
* **ΥΓΕΙΑ – ΚΟΙΝΩΝΙΚΗ ΜΕΡΙΜΝΑ**
* Ο Περιφερειάρχης Στερεάς Ελλάδας Φάνης Σπανός υπέγραψε την ένταξη όλων των προτάσεων που κατατέθηκαν από Δήμους προκειμένου να χρηματοδοτηθούν από το Πρόγραμμα «ΣΤΕΡΕΑ ΕΛΛΑΔΑ 2021-2027» και τη Δράση: «4.2.11.8.2- **Νέες δομές παροχής βασικών αγαθών**». Συγκεκριμένα, εξασφαλίστηκε η χρηματοδότηση των ακόλουθων νέων δράσεων και δομών:
* Κοινωνικό Παντοπωλείο & Κοινωνικό Φαρμακείο Δήμου Στυλίδας
* Κοιν. Παντοπωλείο - Δομή Παροχής Συσσιτίου Δήμου Αμφίκλειας – Ελάτειας
* Κοινωνικό Παντοπωλείο & Κοινωνικό Φαρμακείο Δήμου Λοκρών
* Κοινωνικό Παντοπωλείο & Κοινωνικό Φαρμακείο Δήμου Ορχομενού
* Κοινωνικό Παντοπωλείο & Κοινωνικό Φαρμακείο Δήμου Ερέτριας
* Κοινωνικό Παντοπωλείο & Κοινωνικό Φαρμακείο Δήμου Ιστιαίας – Αιδηψού
* Κοινωνικό Παντοπωλείο & Κοινωνικό Φαρμακείο Δήμου Καμένων Βούρλων
* Κοινωνικό Παντοπωλείο & Κοινωνικό Φαρμακείο Δήμου Δομοκού
* Κοινωνικό Παντοπωλείο Δήμου Καρύστου
* Κοινωνικό Παντοπωλείο – Συσσίτιο & Κοινωνικό Φαρμακείο Δήμου Τανάγρας
* Κοινωνικό Παντοπωλείο Δήμου Διστόμου – Αράχωβας – Αντίκυρας

Όλες οι δομές χρηματοδοτήθηκαν για 3 έτη και θα εξεταστεί η δυνατότητα παράτασης. Η συγχρηματοδοτούμενη δημόσια δαπάνη για το σύνολο των νέων κοινωνικών δομών ανέρχεται σε 2.842.500,5 ευρώ.

* Η Περιφέρεια Στερεάς Ελλάδας σε συνάντηση που έλαβε χώρα στο Ντέμπρετσεν της Ουγγαρίας παρουσίασε τα ευρήματα της έρευνας, την οποία πραγματοποίησε στο πλαίσιο του προγράμματος **«OpenRegioCulture» για τη φυσική και ψηφιακή πρόσβαση Ατόμων με Αναπηρία σε πολιτιστικούς χώρους**. Η έρευνα παρουσιάστηκε ήδη και σε Oμάδες Eστιασμένης Συζήτησης (Focus Groups) της Στερεάς Ελλάδας.
* **ΠΡΩΤΟΓΕΝΗΣ ΤΟΜΕΑΣ**
* **Ευρεία σύσκεψη για ζητήματα ύδρευσης και άρδευσης της κεντροδυτικής Βοιωτίας και της δυτικής Λοκρίδας Φθιώτιδας υπό τον Υπουργό Περιβάλλοντος & Ενέργειας Θεόδωρο Σκυλακάκη προκάλεσε η Περιφερειακή Αρχή**. Είχαν προηγηθεί σχετικές επαφές με τη διοίκηση της ΕΥΔΑΠ, αλλά και ενημερωτική επιστολή του Περιφερειάρχη Στερεάς Ελλάδας Φάνη Σπανού προς τον Υπουργό για τα κάτωθι θέματα που απασχόλησαν τη σύσκεψη και οδήγησαν τελικώς σε δεσμεύσεις και αποφάσεις για:
* Άμεση υπογραφή της ετήσιας σύμβασης με την ΕΥΔΑΠ για την παροχή έως 7.000.000 κ.μ. νερού, προκειμένου να καλυφθούν οι ανάγκες άρδευσης του Κωπαϊδικού πεδίου.
* Διασφάλιση της μη χρήσης των γεωτρήσεων της λεκάνης του Βοιωτικού Κηφισού από την ΕΥΔΑΠ, καθώς η λειτουργία τους θα οδηγήσει σε ερημοποίηση άνω των 200.000 στρεμμάτων και θα στερήσει νερό ύδρευσης σε πολλές χιλιάδες κατοίκους.
* **ΠΡΟΓΡΑΜΜΑ ΑΓΡΟΤΙΚΗΣ ΑΝΑΠΤΥΞΗΣ – «Σχέδια βελτίωσης»:**
* Εκκαθαρίστηκαν 6 παρτίδες πληρωμής που αφορούν 16 δικαιούχους της Δράσης 4.1.1 συνολικού ποσού δημόσιας δαπάνης 366.446,20€.
* Εκκαθαρίστηκαν 4 παρτίδες πληρωμής που αφορούν 16 δικαιούχους της Δράσης 4.1.2 του ΠΑΑ 2014-2022 συνολικού ποσού δημόσιας δαπάνης 73.852,66€.
* Εκκαθαρίστηκαν 17 παρτίδες πληρωμής που αφορούν 46 δικαιούχους της Δράσης 4.1.5 του ΠΑΑ 2014-2022 συνολικού ποσού δημόσιας δαπάνης 1.946.648,89€.
* Πραγματοποιήθηκαν επίσης 99 αξιολογήσεις αιτημάτων τροποποίησης σχεδίων βελτίωσης της Δράσης 4.1.5 του ΠΑΑ 2014-2022 και παρελήφθησαν 25 πρόσθετες πράξεις δανειακών συμβάσεων δικαιούχων της Δράσης 4.1.5 του ΠΑΑ 2014-2022.
* Στο πλαίσιο του ευρωπαϊκού ερευνητικού έργου **Path4Med «Κοινή Δράση για μηδενική ρύπανση υδάτων και εδαφών»**, ο Αντιπεριφερειάρχης Αγροτικής Οικονομίας, Κτηνοτροφίας & Αλιείας Κωνσταντίνος Αποστολόπουλος συμμετείχε στο πρώτο εργαστήριο, το οποίο πραγματοποιήθηκε στη Λαμία. Ένα έργο του Γεωπονικού Πανεπιστημίου Αθηνών και της εταιρείας Neuropublic, με σκοπό τη διερεύνηση των προκλήσεων και των προβλημάτων που απαντώνται στον τομέα της ρύπανσης των εδαφών και των υδάτων στη λεκάνη απορροής του Σπερχειού Ποταμού, με στόχο τη συνδημιουργία βιώσιμων λύσεων για την προστασία τους. Κατά τη διεξαγωγή της διαδικασίας αποτυπώθηκαν και προτεραιοποιήθηκαν τα βασικά προβλήματα και οι προκλήσεις στο τομέα της ρύπανσης εδαφών και υδάτων στην προαναφερόμενη περιοχή ενδιαφέροντος, εστιάζοντας κυρίως στη δραστηριότητα του αγροτικού τομέα.
* Η Εύβοια είναι από τους πρώτους νομούς της Ελλάδας όπου παρουσιάστηκε και **αντιμετωπίστηκε με επιτυχία το έντομο Spodoptera frugiperda**, το οποίο είναι ιδιαίτερα επιβλαβές. Στο πλαίσιο αυτής της επιτυχίας και κατόπιν αιτήματος της Ε.Ε., πραγματοποιήθηκε στην Π.Ε. Ευβοίας ημερίδα, όπου παρουσιάστηκαν στοιχεία για το έντομο και σε αίθουσα και επιτοπίως στις καλλιέργειες. Η **παρουσίαση έγινε σε 35 εκπροσώπους από την Ε.Ε**.
* Στο πλαίσιο του Έργου **«THALLA- Thriving Agroecology Living Lab»**, η Δ/νση Αγροτικής Οικονομίας & Κτηνιατρικής της ΠΕ Φθιώτιδας και Εύβοιας συμμετείχε σε δύο workshop (Ζωντανά Εργαστήρια) με αντικείμενο το μέλι και τις υδατοκαλλιέργειες. Το «THALLA» υλοποιείται από το Γεωπονικό Πανεπιστήμιο Αθηνών σε συνεργασία με την Ελληνική Εταιρεία Τοπικής Ανάπτυξης και Αυτοδιοίκησης (ΕΕΤΑΑ) και στοχεύει να αναπτύξει σχέδια αντιμετώπισης έκτακτων αναγκών (π.χ. πλημμύρες, ξηρασία) κλπ.
* Διοργανώθηκε και πραγματοποιήθηκε από τη ΔΑΟΚ Π.Ε Ευβοίας με τη συμμετοχή του Αντιπεριφερειάρχη Αγροτικής Οικονομίας Κτηνοτροφίας & Αλιείας Κωνσταντίνου Αποστολόπουλου, την Κυριακή 16 Μαρτίου στην Ιστιαία, ημερίδα με θέμα: **«Καλλιεργητικές τεχνικές - εντομολογικές & μυκητολογικές προσβολές- μετασυλλεκτικοί χειρισμοί κατά την παραγωγή των ξηρών σύκων»**. Η ημερίδα πραγματοποιήθηκε σε συνεργασία με το Γεωπονικό Πανεπιστήμιο Αθηνών.
* **Ξεκίνησε η εκπαίδευση 20 νέων μελισσοκόμων** με γνώσεις και εμπειρία μελισσοκομικής πρακτικής, που εδρεύουν στην Στερεά Ελλάδα (πλην Εύβοιας), στα πλαίσια του προγράμματος κατάρτισης και συμβουλευτικής «Βασιλοτροφία στη Στερεά Ελλάδα – Αξιοποίηση, διάσωση και βελτίωση γενετικού υλικού μελισσών | Α’ Φάση: Εκπαίδευση Βασιλοτρόφων».

Το πρόγραμμα τελεί υπό την αιγίδα της Περιφέρειας Στερεάς Ελλάδας, συγχρηματοδοτείται από τον οργανισμό «Νέα Γεωργία- Νέα Γενιά», μέσω της ιδρυτικής δωρεάς του Ιδρύματος Σταύρος Νιάρχος (ΙΣΝ), από το Κοινωφελές Ίδρυμα Ιωάννη Σ. Λάτση, την APIVITA, και πραγματοποιείται σε συνεργασία με το Γεωπονικό Πανεπιστήμιο Αθηνών.

* **ΑΡΩΓΗ - ΑΠΟΚΑΤΑΣΤΑΣΕΙΣ**
* Κατόπιν συνεργασίας με τις υπηρεσίες του Υπουργείου Κλιματικής Κρίσης & Πολιτικής Προστασίας, ο αρμόδιος Υφυπουργός Χρήστος Τριαντόπουλος υπέγραψε την ΑΠ.10587/21-2-2025 **απόφαση χορήγησης ενίσχυσης με τη μορφή προκαταβολής για την αποζημίωση των αγροτικών εκμεταλλεύσεων – συκοπαραγωγών** του Δήμου Ιστιαίας-Αιδηψού, οι οποίοι κατά την περίοδο που εκδηλώθηκαν τα ακραία καιρικά φαινόμενα “Daniel” και “Elias” υπέστησαν σοβαρές ζημιές στην παραγωγή που είχαν στα ξηραντήρια – λιάστρες.
* **Για την Περιφερειακή Ενότητα Βοιωτίας κατά το προηγούμενο τρίμηνο** έχουν ολοκληρωθεί τα παρακάτω φαινόμενα και δεν έχει μείνει καμία εκκρεμότητα :
* Φωτιά Δήμου Τανάγρας (Ιουλίου 2023). Ολοκληρώθηκαν οι πληρωμές σε 3 επιχειρήσεις και 3 επαγγελματίες αγρότες με συνολικό ποσό αποζημίωσης 50.585 €.
* Φωτιά Δήμου Θηβαίων (Αυγούστου 2023) και Δήμων Λεβαδέων & Διστόμου- Αράχωβας- Αντίκυρας (Αυγούστου 2023). Ολοκληρώθηκαν οι πληρωμές σε 5 επιχειρήσεις και 13 επαγγελματίες αγρότες και κατόχους με συνολικό ποσό αποζημίωσης 175.950€.
* **ΕΠΙΧΕΙΡΗΜΑΤΙΚΟΤΗΤΑ - ΚΑΙΝΟΤΟΜΙΑ**
* Προβλήθηκαν τοπικές επιχειρήσεις μέσα από τις εκθέσεις ή τις δράσεις:
* **«HORECA 2025»**, που πραγματοποιήθηκε από τις 7 έως τις 10 Φεβρουαρίου 2025 στο εκθεσιακό κέντρο Metropolitan Expo. H Περιφέρεια Στερεάς Ελλάδας με την υποστήριξη της Αγροδιατροφικής Σύμπραξης Στερεάς Ελλάδας, οργάνωσε ομαδικό περίπτερο όπου 16 επιχειρήσεις από όλες τις Περιφερειακές Ενότητες παρουσίασαν τα υψηλής ποιότητας προϊόντα τους.
* **«EXPOTROF 2025»,** που πραγματοποιήθηκε στο εκθεσιακό κέντρο MEC Παιανίας στην Αττική, από 1 έως τις 3 Φεβρουαρίου 2025. Στο ομαδικό περίπτερο της Περιφέρειας συμμετείχαν 17 επιχειρήσεις της Στερεάς Ελλάδας.
* **«Gulfood 2025»,** που πραγματοποιήθηκε από τις 17 έως τις 21 Φεβρουαρίου 2025 στον Εκθεσιακό χώρο World Trade Centre, στο Ντουμπάι των Ηνωμένων Αραβικών Εμιράτων. Η Περιφέρεια Στερεάς Ελλάδας, σε συνεργασία με την Ελληνική Εταιρεία Επενδύσεων και Εξωτερικού Εμπορίου – Enterprise Greece οργάνωσε την επιχειρηματική αποστολή 6 επιχειρήσεων της Στερεάς Ελλάδας που συμμετείχαν στο Εθνικό Περίπτερο.
* **«FOOD EXPO 2025»,** που πραγματοποιήθηκε από τις 8 έως τις 10 Μαρτίου στο Metropolitan Expo. Με 42 επιχειρήσεις στο περίπτερο της Περιφέρειας και 12 ακόμη συμμετοχές με ανεξάρτητα περίπτερα, η Στερεά Ελλάδα κατέγραψε ρεκόρ παρουσίας στην κορυφαία αυτή έκθεση τροφίμων και ποτών και επιβεβαίωσε τη δυναμική της στον εγχώριο και διεθνή αγροδιατροφικό τομέα.
* **«Οινόραμα 2025»**, η οποία πραγματοποιήθηκε από τις 7 έως τις 10 Μαρτίου 2025 στο Ζάππειο Μέγαρο στην Αθήνα. Στο πλαίσιο της στήριξης της οινικής παραγωγής, η Περιφέρεια σε συνεργασία με την Ένωση Οινοπαραγωγών Αμπελώνα Κεντρικής Ελλάδος (ΕΝ.Ο.Α.Κ.Ε), επιδότησε μέρος του κόστους συμμετοχής των 21 οινοποιείων που συμμετείχαν στην έκθεση, ενισχύοντας την εξωστρέφειά τους και τη δυνατότητα προώθησης των προϊόντων τους σε νέες αγορές.
* **«Gulfood 2025»**, η οποία πραγματοποιήθηκε από τις 17 έως και τις 21 Φεβρουαρίου 2025, στον Εκθεσιακό χώρο World Trade Center, στο Ντουμπάι των Ηνωμένων Αραβικών Εμιράτων. Η Περιφέρεια Στερεάς Ελλάδας σε συνεργασία με την Ελληνική Εταιρεία Επενδύσεων και Εξωτερικού Εμπορίου – Enterprise Greece, οργάνωσε και συντόνισε την επιχειρηματική αποστολή των 6 επιχειρήσεων της Περιφέρειας Στερεάς Ελλάδας που συμμετείχαν στο Εθνικό Περίπτερο, δίνοντας έτσι τη δυνατότητα στους επιχειρηματίες να προβάλλουν τα μοναδικά προϊόντα τους σε μία σημαντική αγορά.
* Διοργανώθηκαν επίσης **«ΦΕΣΤΙΒΑΛ ΤΟΠΙΚΩΝ ΠΡΟΙΟΝΤΩΝ»** σε συνεργασία με την «ΑΓΡΟΔΙΑΤΡΟΦΙΚΗ ΣΥΜΠΡΑΞΗ ΠΕΡΙΦΕΡΕΙΑΣ ΣΤΕΡΕΑΣ ΕΛΛΑΔΑΣ». Το φεστιβάλ στη **Λαμία**, διοργανώθηκε με στόχο την ανάδειξη των προϊόντων της Φθιώτιδας και της τοπικής γαστρονομίας. Στη διοργάνωση συμμετείχαν 18 τοπικοί παραγωγοί, οι οποίοι παρουσίασαν τα εκλεκτά προϊόντα τους, προσφέροντας γευστικές δοκιμές και προωθώντας τις μοναδικές γεύσεις της Στερεάς Ελλάδας. Παράλληλα, το ΙΕΚ "Le Gourmet" ο Σύλλογος Εστίασης Φθιώτιδας και η Ελληνική Ακαδημία Αρχιμαγείρων, σε συνεργασία με γνωστά εστιατόρια της περιοχής, ετοίμασαν πρωτότυπες συνταγές με βάση τα τοπικά προϊόντα, προβάλλοντας τη γαστρονομία του τόπου. Στο φεστιβάλ **Καρπενησίου** συμμετείχαν 11 επιχειρήσεις από την Ευρυτανία και τη Φθιώτιδα, οι οποίες παρουσίασαν τα ποιοτικά τοπικά προϊόντα τους, όπως μέλι, μπύρα Καρπενησίου, προϊόντα ζύμης και αρτοπαρασκευάσματα, ζυμαρικά, λάδι, γλυκά του κουταλιού, λικέρ τυροκομικά- γαλακτοκομικά με έμφαση το παραδοσιακό τυρί Ευρυτανίας τσαλαφούτι που έγινε «ΠΟΠ».
* Στο πλαίσιο του έργου: «**UNIGRAPES»**, ηΑγροδιατροφική Σύμπραξη Περιφέρειας Στερεάς Ελλάδαςδιοργάνωσε στις 26 Φεβρουαρίου 2025 εκδήλωση αφιερωμένη στα Στερεοελλαδίτικα κρασιά. Η εκδήλωση συγκέντρωσε οινοποιούς της Περιφέρειας, επιχειρήσεις και παραγωγούς του κλάδου της αγροδιατροφής, θεσμικούς φορείς και ειδικούς του αμπελοοινικού τομέα, επιβεβαιώνοντας το αυξανόμενο ενδιαφέρον για την ανάπτυξη και προώθηση των τοπικών ποικιλιών.
* Από 01/01/2025 έως και σήμερα, έχουν υλοποιηθεί και δημοσιευτεί στην Ψηφιακή πλατφόρμα ηλεκτρονικής υποβολής αιτημάτων της Περιφέρειας **18 νέες ψηφιακές υπηρεσίες.** Συνολικά, μέσω της ψηφιακής πλατφόρμας ηλεκτρονικής υποβολής αιτημάτων της Περιφέρειας Στερεάς Ελλάδας, **παρέχονται 109 ψηφιακές υπηρεσίες**.

Επίσης, έχουν ενσωματωθεί στην «Ενιαία Ψηφιακή Πύλη – GOV.GR» **22** ακόμη ψηφιακές υπηρεσίες για την Περιφέρεια Στερεάς Ελλάδας. Οπότε από την Ενιαία Ψηφιακή Πύλη παρέχονται την τρέχουσα στιγμή για την Περιφέρεια Στερεάς Ελλάδας **96 ψηφιακές υπηρεσίες.**

* **ΤΟΥΡΙΣΜΟΣ**
* Η Περιφέρεια Στερεάς Ελλάδας συμμετείχε στις εκθέσεις:
* **Διεθνή Έκθεση Τουρισμού TTR Romexpo της Ρουμανίας, η οποία διεξήχθη στο Βουκουρέστι από 20 έως 23 Φεβρουαρίου. Στο πλαίσιο της επίσκεψης η Αντιπεριφερειάρχης Τουρισμού & Πολιτισμού Φανή Παπαθωμά πραγματοποίησε συναντήσεις με την Ελληνίδα Πρέσβη της Ρουμανίας Ευαγγελία Λίλη – Γραμματίκα, με τον Εκπρόσωπο του Ρουμανικού Κοινοβουλίου και Πρόεδρο της Επιτροπής Επιστήμης και Τεχνολογίας της Ελληνικής Ένωσης Ρουμανίας Βουλευτή Dragos Gabriel Zisopol καθώς και με εκπροσώπους της Ένωσης Ελλήνων Ρουμανίας.**
* **41η Διεθνή Έκθεση Τουρισμού “Holiday & Spa Expo 2025”, που πραγματοποιήθηκε 9-12 Μαρτίου στη Σόφια της Βουλγαρίας. Σε ειδικά διαμορφωμένο χώρο πραγματοποιήθηκαν περισσότερες από 150 συνολικά  Β2Β συναντήσεις με travel agents, tour operators, opinion leaders και δημοσιογράφους της Βουλγαρίας, με τους επιχειρηματίες της Περιφέρειας Στερεάς Ελλάδας να συμμετέχουν κατόπιν προγραμματισμένων ραντεβού, ενώ προηγήθηκε παρουσίαση της Περιφέρειάς μας και συνέντευξη τύπου, παρουσία των σημαντικότερων ΜΜΕ της Βουλγαρίας, στην οποία συμμετείχε η Αντιπεριφερειάρχης Τουρισμού και Πολιτισμού της Περιφέρειας Στερεάς Ελλάδας** Φανή Παπαθωμά.
* **«ITB BERLIN 2025», η οποία διεξήχθη στο Βερολίνο από τις 4 έως τις 6 Μαρτίου. Στο περίπτερο της Περιφέρειας Στερεάς Ελλάδας φιλοξενήθηκαν, όπως κάθε χρόνο, επαγγελματίες του τουριστικού κλάδου. Φέτος, συμμετείχαν επαγγελματίες από την Εύβοια, τη Σκύρο και την Ευρυτανία, καθώς και αντιπροσωπεία του Επιμελητηρίου Ευβοίας.**
* Κατατέθηκε αίτημα προς την «Aegean Airlines» και έγινε δεκτή η αναβάθμιση του αεροσκάφους της γραμμής **Αθήνα – Σκύρος**, σε «ATR 72», διπλασιάζοντας την δυναμική της από 40 σε 80 θέσεις καθημερινά, 6 ημέρες την εβδομάδα, εξυπηρετώντας τις ανάγκες που δημιουργήθηκαν από τη μεγάλη ζήτηση που παρουσιάζει το νησί μας.
* **ΠΑΙΔΕΙΑ - ΑΘΛΗΤΙΣΜΟΣ - πΟΛΙΤΙΣΜΟΣ**
* Η Περιφέρεια Στερεάς Ελλάδας, μέσω του «Περιφερειακού Παρατηρητηρίου Κοινωνικής Ένταξης – Δομή «ΓΕΦΥΡΑ», υλοποιεί για πέμπτη χρονιά τη δράση «**σπουδά…ΖΩ!**». Αντικείμενο της δράσης αποτελεί η παροχή ατομικών καρτών σίτισης σε 120 προπτυχιακούς πρωτοετείς φοιτητές – φοιτήτριες του ακαδημαϊκού έτους 2024 – 2025, οι οποίοι είναι μέλη οικογενειών της Περιφέρειας Στερεάς Ελλάδας με οικογενειακό εισόδημα κάτω από το όριο της φτώχειας. Φέτος, το όριο έχει προσαυξηθεί κατά 1.000 ευρώ, ώστε να αυξηθεί ο αριθμός των δυνητικά δικαιούχων φοιτητών, ενώ η κάρτα σίτισης αυξήθηκε από τα 250 στα 300 ευρώ για κάθε φοιτητή.
* Ανακοινώθηκε επίσημα η διεξαγωγή του «**Ράλλυ των Θεών**», με επίκεντρο το service park της Λαμίας. Το αγωνιστικό πρόγραμμα έχει ειδικές διαδρομές σε Λουτράκι, Αγίους Θεοδώρους και Θήβα, πριν περάσει στο Στείρι Βοιωτίας και κατόπιν στην Ελάτεια Φθιώτιδας. Ακολουθούν οι απαιτητικές διαδρομές Παύλιανη, Καρούτες και Οινοχώρι στη Φωκίδα, αλλά και η νέα ειδική διαδρομή στο Σμόκοβο της Θεσσαλίας. Η Wolf Power Stage θα διεξαχθεί στον τόπο μας και συγκεκριμένα στην ειδική «Ταρζάν» της Π.Ε. Ευρυτανίας.
* Η Περιφέρεια Στερεάς Ελλάδας συνδιοργανώνει για άλλη μια χρονιά τον **ΔΕΗ International Tour of Hellas**, που αναβίωσε με τεράστια επιτυχία το 2022! Φέτος, ο αγώνας θα διεξαχθεί από τις 2 έως τις 6 Απριλίου και θα διέλθει από Ερατεινή, Γαλαξίδι, Ιτέα, Δελφούς και Αράχωβα (Stage2), Δελφούς, Δεσφίνα, Δίστομο, Αλίαρτο, Θήβα, Μουρίκι, Δροσιά και Χαλκίδα (Stage3), Νέα Αρτάκη, Ψαχνά, Στρόπωνες, Στενή, Χαλκίδα και Σχηματάρι.
* Ο Περιφερειάρχης Στερεάς Ελλάδας Φάνης Σπανός και ο Εντεταλμένος Περιφερειακός Σύμβουλος Αθλητισμού Ηλίας Καλτσάς συναντήθηκαν την Πέμπτη 13 Μαρτίου και βράβευσαν δυο νεαρές αθλήτριες, από την Π.Ε. Εύβοιας, οι οποίες διακρίθηκαν στο **52ο Ευρωπαϊκό Πρωτάθλημα Καράτε Εφήβων-Νεανίδων, Νέων Ανδρών-Γυναικών και Ανδρών-Γυναικών «U21»** που διεξήχθη στην πόλη Bielsko-Biala της Πολωνίας. Πρόκειται για τις αθλήτριες:
* **Φρόσω Δαυϊδούλα Δούκα**, που επικράτησε στον τελικό του Ευρωπαϊκού Πρωταθλήματος Καράτε U–21 και κατέκτησε το χρυσό μετάλλιο στο «κούμιτε» Νεανίδων +61 κιλά.
* **Αναστασία Αναστασιάδη**, η οποία κατέκτησε το χάλκινο μετάλλιο στο «κούμιτε» Νεανίδων -54 κιλά.
* Εντάχθηκε στο Τεχνικό Πρόγραμμα 2025 το έργο: **«Εξοπλισμός και Πιστοποίηση Σταδίου Στίβου Θήβας»**. Πρόκειται για έργο αρχικού προϋπολογισμού 120.000 ευρώ, το οποίο αποσκοπεί στην προετοιμασία του σταδίου για τη διεξαγωγή μεγάλων αθλητικών διοργανώσεων.
* Η Περιφέρεια Στερεάς Ελλάδας, στο πλαίσιο εορτασμού της Παγκόσμιας Ημέρας της Γυναίκας και με αφορμή τη συμπλήρωση 110 χρόνων από τη Γενοκτονία των Αρμενίων, παρουσίασε την Παρασκευή 7 Μαρτίου στο Αμφιθέατρο της Π.Ε. Εύβοιας τη θεατρική παράσταση: **«Τα τετράδια της Ανζέλ Κουρτιάν».**
* **ΠΕΡΙΒΑΛΛΟΝ –** **ΠΟΛΙΤΙΚΗ ΠΡΟΣΤΑΣΙΑ**
* Ομόφωνα συγκροτήθηκε το Διοικητικό Συμβούλιο της Ενεργειακής Κοινότητας Πολιτών με την επωνυμία: «**Ενεργειακή Κοινότητα Πολιτών Περιφέρειας Στερεάς Ελλάδας**». Η σύσταση της εντάσσεται στο πλαίσιο του προγράμματος «Απόλλων» και αποσκοπεί στη μείωση του ενεργειακού κόστους των ΟΤΑ, των ΔΕΥΑ και των ΤΟΕΒ. Η Περιφέρεια Στερεάς Ελλάδας ρητά έχει συμπεριλάβει στην απόφαση της περί σύστασης της Ενεργειακής Κοινότητας, ότι θα μετέχει στο πρόγραμμα υπό την προϋπόθεση ότι οι παρεχόμενες μεγαβατώρες (MWh) δεν θα προέρχονται από μονάδες Α.Π.Ε., κατά της αδειοδότησης των οποίων έχουν προσφύγει οι οικείοι Ο.Τ.Α.
* **Τελετή Αφής Φλόγας Φυσικού Αερίου** πραγματοποιήθηκε στην Λιβαδειά, την Τετάρτη 19 Μαρτίου παρουσία του Περιφερειάρχη Στερεάς Ελλάδας Φάνη Σπανού, του Δημάρχου Λεβαδέων Δημήτρη Καραμάνη, καθώς και εκπροσώπων τοπικών φορέων, σηματοδοτώντας την ενεργοποίηση του δικτύου και την τροφοδότηση της πόλης με μια πιο καθαρή, πιο οικονομική και πιο αξιόπιστη μορφή ενέργειας. Η Λιβαδειά είναι μία από τις έξι πόλεις της Περιφέρειας Στερεάς Ελλάδας, μαζί με τη Λαμία, τη Χαλκίδα, τη Θήβα, την Άμφισσα και το Καρπενήσι, όπου αναπτύσσονται βιώσιμες ενεργειακές υποδομές, με κύριο του έργου την Enaon EDA.
* Αποφασίστηκε από την πλειοψηφία του Περιφερειακού Συμβουλίου Στερεάς Ελλάδας και ήδη κατατέθηκε **προσφυγή κατά της έγκρισης του Αναθεωρημένου Εθνικού Σχεδίου Διαχείρισης Επικίνδυνων Αποβλήτων**, ώστε να αποκλειστεί κάθε ενδεχόμενο υποδοχής επικινδύνων αποβλήτων εκτός Στερεάς Ελλάδας.
* Πραγματοποιήθηκε η 1η τακτική συνεδρίαση της **Επιτροπής Περιβάλλοντος & Χωρικού Σχεδιασμού** της Περιφέρειας Στερεάς Ελλάδος και γνωμοδότησε:
* Θετικά επί της Μελέτης Περιβαλλοντικών Επιπτώσεων για την τροποποίηση των Περιβαλλοντικών Όρων του έργου: **Μονάδα Επεξεργασίας Απορριμμάτων (Μ.Ε.Α.) & Χώρος Υγειονομικής Ταφής Υπολειμμάτων (Χ.Υ.Τ.Υ.) Χαλκίδας** στη θέση «Π.Ε.Ι ΔΟΚΟΥ» του Δήμου Χαλκιδέων Περιφερειακής Ενότητας Ευβοίας.
* **Αρνητικά για 22 νέους αιολικούς σταθμούς** παραγωγής ηλεκτρικής ενέργειας συνολικής ισχύος 600MW που αφορούσαν τους Δήμους Κύμης – Αλιβερίου, Ερετρίας, Καρύστου, Διρφύων – Μεσσαπίων, Μαντουδίου – Λίμνης – Αγίας Άννας, Καρπενησίου Ευρυτανίας και Λοκρών Φθιώτιδας.
* **Αρνητικά** επί της Μελέτης Περιβαλλοντικών Επιπτώσεων για το έργο: «Φωτοβολταϊκός σταθμός παραγωγής ηλεκτρικής ενέργειας» στη θέση: «Τεχνητή Λίμνη Κρεμαστών» **ισχύος 3MW** στο Δήμο Αγράφων.
* Ο μηχανισμός Πολιτικής Προστασίας της Περιφέρειας Στερεάς Ελλάδας κινητοποιήθηκε σε συνολικά **27** περιπτώσεις χιονοπτώσεων, πλημμυρικών φαινομένων ή πυρκαγιών με περισσότερα από **350 οχήματα**.

 Με τιμή,

**Φάνης Χ. Σπανός**

Περιφερειάρχης Στερεάς Ελλάδας

Γεν. Γραμματέας ΕΝΠΕ